b'\n_START_ARTICLE_\nKarel Pila\xc5\x99\n_START_SECTION_\nPelityyli\n_START_PARAGRAPH_\nElite Prospects -sivuston Ulf Andersson on maininnut isokokoisella Pila\xc5\x99illa olevan kova laukaus, hyv\xc3\xa4 sy\xc3\xb6tt\xc3\xb6taito ja hyv\xc3\xa4 liike h\xc3\xa4nen kokoonsa n\xc3\xa4hden. Anderssonin mukaan Pila\xc5\x99in tulisi kuitenkin k\xc3\xa4ytt\xc3\xa4\xc3\xa4 kokoaan paremmin hyv\xc3\xa4ksi. Jatkoaika.com -sivuston mukaan h\xc3\xa4n on pelityylilt\xc3\xa4\xc3\xa4n peruspuolustaja, joka on varma omalla puolustusalueellaan.\n_START_SECTION_\nUran alku ja nousu NHL:\xc3\xa4\xc3\xa4n\n_START_PARAGRAPH_\nPila\xc5\x99 on HC Litv\xc3\xadnovin kasvatti. H\xc3\xa4n siirtyi juniorina sittemmin HC Sparta Prahaan. Ensimm\xc3\xa4iset miesten pelins\xc3\xa4 Pila\xc5\x99 pelasi kuitenkin KLH Jind\xc5\x99ich\xc5\xafv Hradecissa T\xc5\xa1ekin toiseksi korkeimmalla sarjatasolla 1. \xc4\x8desk\xc3\xa1 hokejov\xc3\xa1 ligassa kaudella 1997\xe2\x80\x931998. Kauden 1998\xe2\x80\x931999 h\xc3\xa4n vietti samassa sarjassa HK Kralupy nad Vltavoun joukkueessa. Kaudeksi 1999\xe2\x80\x932000 Pila\xc5\x99 siirtyi HC Litv\xc3\xadnovin Extraliga-joukkueeseen, jossa h\xc3\xa4nen tulokaskautensa toi 49 runkosarja- ja seitsem\xc3\xa4ss\xc3\xa4 playoff-ottelussa tehot 2+12=14. Kaudella 2000\xe2\x80\x932001 Pila\xc5\x99 oli Litv\xc3\xadnovin toiseksi paras pistemies Robert Reichelin j\xc3\xa4lkeen tehoilla 12+26=38, joilla h\xc3\xa4n jakoi koko Extraligan puolustajien pistep\xc3\xb6rssin voiton HC Zl\xc3\xadnin Martin Hamrl\xc3\xadkin kanssa. Pila\xc5\x99 vei suuremman maalim\xc3\xa4\xc3\xa4r\xc3\xa4ns\xc3\xa4 ansiosta kuitenkin varsinaisen k\xc3\xa4rkisijan. Pudotuspeleiss\xc3\xa4 h\xc3\xa4n voitti Litv\xc3\xadnovin sis\xc3\xa4isen tehotilaston lukemalla +4._NEWLINE_Toronto Maple Leafs varasi yli-ik\xc3\xa4isen (23 vuotta) Pila\xc5\x99in toisella kierroksella 39. pelaajana NHL:n varaustilaisuudessa 2001. H\xc3\xa4n teki jo samana kes\xc3\xa4n\xc3\xa4 kaksivuotisen, 800 000 dollarin arvoisen ja 500 000 dollarin arvoisen allekirjoitusbonuksen sis\xc3\xa4lt\xc3\xa4neen tulokassopimuksen seuran kanssa. Koska Pila\xc5\x99 varattiin yli-ik\xc3\xa4iseksi pelaajaksi harvinaisen pienell\xc3\xa4 numerolla, h\xc3\xa4neen kohdistui varsin suuret odotukset ja Pila\xc5\x99in odotettiin ottavan heti paikka Maple Leafsin NHL-kokoonpanosta. Pila\xc5\x99 aloitti kauden 2001\xe2\x80\x932002 kuitenkin farmijoukkue St. John\xe2\x80\x99s Maple Leafsissa, AHL:ss\xc3\xa4, jossa h\xc3\xa4nen tulokaskautensa toi 52 runkosarjaottelussa tehot 10+14=24. Pila\xc5\x99 nousi loppukaudella Maple Leafsin NHL-kokoonpanoon ja h\xc3\xa4n teki 23 runkosarjaottelussa tehot 1+3=4 sek\xc3\xa4 11 playoff-ottelussa nelj\xc3\xa4 sy\xc3\xb6tt\xc3\xb6pistett\xc3\xa4. H\xc3\xa4n teki NHL-debyyttins\xc3\xa4 25. tammikuuta 2002 vieraissa Vancouver Canucksia vastaan, jolloin Pila\xc5\x99 sai j\xc3\xa4\xc3\xa4aikaa 11.51 minuuttia. NHL-uransa avausmaalin h\xc3\xa4n teki runkosarjan p\xc3\xa4\xc3\xa4t\xc3\xb6skierroksella 13. huhtikuuta 2002 vieraissa Ottawa Senatorsia vastaan._NEWLINE_Ennen syksyn 2002 harjoitusleiri\xc3\xa4 Pila\xc5\x99 joutui sivuun saatuaan vakavan myopatiavirusinfektion, joka aiheutti h\xc3\xa4nelle mm. huimausta, syd\xc3\xa4men j\xc3\xa4ykistely\xc3\xa4 ja verenkiertoh\xc3\xa4iri\xc3\xb6it\xc3\xa4. Pila\xc5\x99 pelasi loppukaudesta 2002\xe2\x80\x932003 vain 17 NHL- ja seitsem\xc3\xa4n AHL-ottelua. Lokakuussa 2003 h\xc3\xa4n teki kaksivuotisen jatkosopimuksen Maple Leafsin kanssa. Pila\xc5\x99 k\xc3\xa4rsi kauden aikana viel\xc3\xa4 virusper\xc3\xa4isen sairaustensa oireista, mutta h\xc3\xa4n otti kauden mittaan paikan seuran NHL-puolustuksesta. Pila\xc5\x99 teki 50 runkosarjaottelussa tehot 2+17=19 ja yhdess\xc3\xa4 playoff-ottelussa yhden maalin. Kauden 2004\xe2\x80\x932005 h\xc3\xa4n pelasi kotimaassaan HC Sparta Prahassa NHL:n ty\xc3\xb6sulun vuoksi. Pila\xc5\x99 oli joukkueen tehokkain puolustaja tehoilla 13+15=28, joilla h\xc3\xa4n voitti koko Extraligan puolustajien maalip\xc3\xb6rssin ja sijoittui puolustajien pistep\xc3\xb6rssiss\xc3\xa4 nelj\xc3\xa4nneksi. Pila\xc5\x99 edusti Spartaa kauden aikana my\xc3\xb6s Spengler Cupissa, jossa joukkue eteni finaaliin, mutta turnauksen voiton vei kuitenkin sveitsil\xc3\xa4inen is\xc3\xa4nt\xc3\xa4joukkue HC Davos lukemin 2-0. Pila\xc5\x99 valittiin turnauksen t\xc3\xa4hdist\xc3\xb6kent\xc3\xa4lliseen. H\xc3\xa4nen kautensa p\xc3\xa4\xc3\xa4ttyi lopulta aivan runkosarjan lopulla, kun Pila\xc5\x99in terveydelliset ongelmat palasivat.\n_START_SECTION_\nKuntoutuminen terveysongelmista ja paluu Pohjois-Amerikkaan\n_START_PARAGRAPH_\nKes\xc3\xa4ll\xc3\xa4 2005 Pila\xc5\x99in syd\xc3\xa4nvaivat uusiutuivat ja h\xc3\xa4n oli sivussa joulukuuhun saakka. Pila\xc5\x99 pelasi Sparta Prahassa loppukaudella 2005\xe2\x80\x932006 kuusi runkosarja- ja 14 playoff-ottelua. H\xc3\xa4n voitti kauden p\xc3\xa4\xc3\xa4tteeksi T\xc5\xa1ekin-mestaruuden. Kev\xc3\xa4t osoittautui Pila\xc5\x99ille kuitenkin varsin raskaaksi ja h\xc3\xa4n oli sivussa valtaosan taas kaudesta 2006\xe2\x80\x932007. Kuntouduttuaan Pila\xc5\x99 palasi maaliskuussa 2007 takaisin Maple Leafsin organisaatioon ja teki sopimuksen AHL-joukkue Toronto Marliesin kanssa. H\xc3\xa4n pelasi siell\xc3\xa4 kymmenen ottelua. AHL:n runkosarjan p\xc3\xa4\xc3\xa4tytty\xc3\xa4 Pila\xc5\x99 palasi viel\xc3\xa4 vahvistamaan Sparta Prahaa yhteen playoff-otteluun, joka oikeutti h\xc3\xa4net voittamaan kauden p\xc3\xa4\xc3\xa4tteeksi T\xc5\xa1ekin-mestaruuden._NEWLINE_Elokuussa 2007 Pila\xc5\x99 teki vapaana agenttina vuoden mittaisen sopimuksen Atlanta Thrashersin kanssa. Kesken harjoitusleirin seura kuitenkin asetti h\xc3\xa4net siirtolistalle, josta Chicago Blackhawks kuitenkin nappasi h\xc3\xa4net syyskuun lopulla. Pila\xc5\x99 ehti pelata siell\xc3\xa4 vain yhden harjoitusottelun, jonka j\xc3\xa4lkeen h\xc3\xa4n palasi lokakuussa taas siirtolistan kautta Thrashersiin. Pila\xc5\x99 pelasi lopulta koko kauden 2007\xe2\x80\x932008 farmissa AHL-joukkue Chicago Wolvesin paidassa. H\xc3\xa4n voitti kauden p\xc3\xa4\xc3\xa4tteeksi Calder Cupin.\n_START_SECTION_\nKiertolaisuus KHL:ss\xc3\xa4\n_START_PARAGRAPH_\nKaudeksi 2008\xe2\x80\x932009 Pila\xc5\x99 siirtyi KHL-joukkue Metallurg Magnitogorskiin. H\xc3\xa4n edusti joukkuetta kauden aikana my\xc3\xb6s Mestarien liigassa, jossa Metallurg eteni finaaliin, mutta mestaruuden vei kuitenkin sveitsil\xc3\xa4inen ZSC Lions maalierolla 7-2. Edellisen kauden Euroopan seurajoukkueiden mestaruusturnauksen voittajana Metallurg osallistui kauden aikana my\xc3\xb6s Victoria Cupiin ja sai vastaansa NHL-joukkue New York Rangersin. Rangers voitti ottelun lopulta lukemin 4-3. Tammikuussa 2009 Pila\xc5\x99 l\xc3\xa4hti Metallurgista ja palasi kotimaahansa HC Sparta Prahan riveihin. H\xc3\xa4nen kautensa Extraligassa p\xc3\xa4\xc3\xa4ttyi pronssiin. Kaudeksi 2009\xe2\x80\x932010 Pila\xc5\x99 palasi kasvattajaseuraansa HC Litv\xc3\xadnoviin, jonka tehokkain puolustaja h\xc3\xa4n oli tehoilla 6+19=25. Pila\xc5\x99 sijoittui Extraligan puolustajien pistep\xc3\xb6rssiss\xc3\xa4 yhdeks\xc3\xa4nneksi._NEWLINE_Pila\xc5\x99 siirtyi kaudeksi 2010\xe2\x80\x932011 vuoden mittaisella sopimuksella KHL-joukkue TsSKA Moskovaan. Kaudeksi 2011\xe2\x80\x932012 h\xc3\xa4n siirtyi sielt\xc3\xa4 liigan slovakialaiseen laajennusjoukkue Lev Popradiin. Pila\xc5\x99 nousi joukkueen varakapteeniksi ja h\xc3\xa4n pelasi kauden aikana KHL:n t\xc3\xa4hdist\xc3\xb6ottelussa. Pila\xc5\x99 kauden p\xc3\xa4\xc3\xa4tytty\xc3\xa4kin Levin tehokkain puolustaja tehoilla 1+16=17, vaikka h\xc3\xa4n j\xc3\xa4tti joukkueen tammikuun 2012 lopulla. Tuolloin Lev tyhjensi joukkuettaan ja Pila\xc5\x99 siirtyi Tom\xc3\xa1\xc5\xa1 Net\xc3\xadkin kanssa loppukaudeksi Ruotsin Elitserienin nousijajoukkue V\xc3\xa4xj\xc3\xb6 Lakers HC:hen. Joukkueeseen oli Levist\xc3\xa4 siirtynyt pari viikkoa aiemmin my\xc3\xb6s Peter \xc3\x96lveck\xc3\xbd. Kaudeksi 2012\xe2\x80\x932013 Pila\xc5\x99 palasi taas KHL:\xc3\xa4\xc3\xa4n ja siirtyi liigan ukrainalaisen laajennusjoukkue Donbass Donetskin riveihin. Marraskuussa 2012 seura antoi h\xc3\xa4nelle kuitenkin l\xc3\xa4ht\xc3\xb6passit, kun Pila\xc5\x99 teki 17 ottelussa vain kaksi sy\xc3\xb6tt\xc3\xb6pistett\xc3\xa4. Pari viikkoa my\xc3\xb6hemmin h\xc3\xa4n palasi taas Sparta Prahaan. Pila\xc5\x99 oli pudotuspeleiss\xc3\xa4 pelipaikastaan huolimatta joukkueen paras maalintekij\xc3\xa4 viidell\xc3\xa4 osumallaan, joilla h\xc3\xa4n jakoi Extraligan puolustajien maalip\xc3\xb6rssin voiton HC T\xc5\x99inecin Luk\xc3\xa1\xc5\xa1 Z\xc3\xadbin kanssa, vaikka Spartan kausi p\xc3\xa4\xc3\xa4ttyikin puoliv\xc3\xa4lieriin.\n_START_SECTION_\nSparta Praha ja Mountfield HK\n_START_PARAGRAPH_\nKaudella 2013\xe2\x80\x932014 Pila\xc5\x99 nousi Sparta Prahan varakapteeniksi. H\xc3\xa4n jakoi tehoilla 8+21=29 koko Extraligan puolustajien pistep\xc3\xb6rssin voiton HC T\xc5\x99inecin Vladim\xc3\xadr Rothin kanssa, mutta Roth vei kuitenkin varsinaisen k\xc3\xa4rkisijan suuremman maalim\xc3\xa4\xc3\xa4r\xc3\xa4ns\xc3\xa4 ansiosta. Pila\xc5\x99 voitti kauden p\xc3\xa4\xc3\xa4tteeksi hopeaa. Toukokuussa 2014 h\xc3\xa4n teki Spartan kanssa vuoden mittaisen jatkosopimuksen. Kauden 2014\xe2\x80\x932015 p\xc3\xa4\xc3\xa4tteeksi Pila\xc5\x99 voitti Extraliga-hopeaa. H\xc3\xa4n pelasi kauden aikana my\xc3\xb6s tammikuun 2015 ajan lainalla samassa liigassa pelaavassa HK Hradec Kr\xc3\xa1lov\xc3\xa9ssa, jossa Pila\xc5\x99 teki yhdeks\xc3\xa4ss\xc3\xa4 ottelussa yht\xc3\xa4 monta sy\xc3\xb6tt\xc3\xb6pistett\xc3\xa4. Kaudeksi 2015\xe2\x80\x932016 h\xc3\xa4n siirtyi Hradec Kr\xc3\xa1lov\xc3\xa9en vuoden mittaisella sopimuksella. Pila\xc5\x99 oli joukkueen tehokkain puolustaja tehoilla 7+19=26, joilla h\xc3\xa4n sijoittui Extraligan puolustajien pistep\xc3\xb6rssiss\xc3\xa4 viidenneksi._NEWLINE_Syyskuussa 2016 Pila\xc5\x99 siirtyi Aasian liigan etel\xc3\xa4korealaisjoukkue Anyang Hallaan oltuaan ilman sopimusta alkukauden 2016\xe2\x80\x932017. Marraskuussa h\xc3\xa4n palasi kuitenkin loppukauden sopimuksella HK Hradec Kr\xc3\xa1lov\xc3\xa9en. Ennen ensimm\xc3\xa4ist\xc3\xa4k\xc3\xa4\xc3\xa4n siell\xc3\xa4 pelattua ottelua, joulukuussa 2016 Pila\xc5\x99 siirtyi yhteisymm\xc3\xa4rryksess\xc3\xa4 Hradec Kr\xc3\xa1lov\xc3\xa9n kanssa kasvattajaseuraansa HC Litv\xc3\xadnoviin kev\xc3\xa4\xc3\xa4seen 2018 asti ulottuvalla sopimuksella.'